કૉફી હાઉસની સાઇટ પર જતી વખતે રસ્તામાં કૌશલે તેના કેસ વિશે પૂછપરછ કરતાં કશિશને આશ્ચર્ય થયું. કશિશે રિવિઝન અરજી અંગે આપેલી માહિતી તેણે ધ્યાનપૂર્વક સાંભળી. આ દરમિયાન સાઇટ પર દોરેલું એક વૉલ પેઇન્ટિંગ કશિશને ખૂબ ગમ્યું, પણ કૌશલને તેમાં કંઈ વિશેષ ન જણાયું. કશિશે પાબ્લો પિકાસોના પેઇન્ટિંગની રેપ્લિકા અને ચિત્રનો અર્થ સમજાવ્યો, પરંતુ જ્યારે આ આઇડિયા ધ્યેયનો હતો તેવું જણાવ્યું ત્યારે કૌશલ મૂડ આઉટ થઈ ગયો. થોડા દિવસો બાદ સાઇટ પર કામ પૂર્ણ થઈ જતાં કશિશ અને કૌશલ કૉફી શોપના ઉદ્ઘાટનનો દિવસ નક્કી કરતાં હતાં ત્યારે રાહુલે ફોન કરી કોર્ટમાં હિયરિંગની માહિતી આપી. બીજા દિવસે કશિશ કોર્ટ જવા તૈયાર થઈ ત્યારે તેની સાથે જવા કૌશલ પણ તૈયાર થયો. આથી કશિશ પણ તેના વર્તનને લઈને વિચારમાં પડી. બંને સાથે સેશન્સ કોર્ટ પહોંચ્યાં. કૌશલને કોર્ટમાં આવેલો જોઈ ઉદય તેની તરફ ગયો અને તેની સાથે હાથ મિલાવ્યા, જ્યારે કશિશને જાણીજોઈને નજરઅંદાજ કરી તેની તરફ કટાક્ષ પણ કર્યાે. આનાથી તમતમી ગયેલી કશિશને કૌશલ અને ઉદયનું વર્તન વિચિત્ર લાગ્યું. તેણે ધ્યેયની ઓફિસમાં પહોંચી પોતાનો ગુસ્સો ઠાલવ્યો. આખી વાત જાણી ધ્યેયે મેસેજ કરી કૌશલને ઉદય પાસેથી બોલાવી લીધો. ઉદયને કટાક્ષ કરવાનો મોકો કૌશલે આપ્યો તે કશિશને ન ગમ્યું. ધ્યેયે વાતને આટલી ગંભીરતાથી ન લેવા કશિશને સમજાવ્યું, પણ કશિશની નારાજગી ન ગઈ. જજે મૅજિસ્ટ્રેટ કોર્ટને સમર્થન આપતો ચુકાદો જાહેર કરી ઉદય અને મહેન્દ્રભાઈ સામે ટ્રાયલ ચલાવવાનો આદેશ કર્યાે. આથી ઉદય નિરાશ થઈ ગયો. ઉદયને નિરાશ જોઈ તેના વકીલ લાકડાવાલાએ તેમના ભાથામાં હજુ ઘણા હથિયાર પડેલાં છે તેવો સધિયારો આપ્યો. આ સાંભળી ઉદયની આંખોમાં ચમક આવી ગઈ.